Franchising indebærer, at en selvstændig erhvervsdrivende lejer en anden virksomheds forretningskoncept og varemærke. Samarbejdet reguleres af en franchiseaftale, der tegnes af to, i forhold til ejerskab, uafhængige parter. Ved at anvende et indarbejdet forretningskoncept kan den selvstændige erhvervsdrivende opbygge en rentabel forretning både billigere og hurtigere end på traditionel vis. Derudover mindsker det den økonomiske risikotagning. Omkostningen er som regel dels en indtrædelsesafgift og dels en omsætningsbaseret franchise-/markedsføringsafgift.
I et franchisesystem fordeles opgaverne på en sådan måde, at alle involverede kan fokusere på det, de er bedst til. Franchisegiveren koncentrerer sig om de arbejdsopgaver, hvor kæden kan skabe økonomiske stordriftsfordele som samordning af indkøb, leverandørudvikling, produkt- og serviceudvikling, markedsføring, uddannelse osv. Franchisetageren fokuserer på sit lokale marked gennem salg, service, butikseksponering samt markedsføring og personaleledelse.